Metsien suojelun taso Suomessa on hälyttävällä tasolla: Pysyvästi hakkuilta suojeltua kasvullista metsämaata on koko Suomessa 6 %. Etelä-Suomen tilanne on vielä heikompi: Hyvin puuta kasvavasta metsäalasta on suojeltu vain 3 %. Luonnon monimuotoisuuden säilymiseksi suojeltuja alueita on liian vähän ja ne ovat liian pieniä. Lisäksi ne ovat kaukana toisistaan, eli huonosti toisiinsa kytkeytyneitä. Luonnon monimuotoisuuden turvaamiseksi alueiden pitäisi olla laajoja ja yhteydessä toisiinsa, jotta esimerkiksi kasvi-, eläin- ja eliölajien siirtyminen ilmastomuutoksen myötä yhä pohjoisemmaksi olisi mahdollista. Samalla ehkäistään petoeläinten kulkeutumista asutuille alueille. Vuonna 2019 tehdyn arvion mukaan Suomessa on peräti 2 668 uhanalaista nisäkkäistä sieniin. Enemmistö uhanalaisista lajeista (31 %) elää metsissä. Hakkuut ja metsien muuttaminen talousmetsiksi on tuhonnut eläin- ja kasvilajien elinympäristöjä. Etelä-Suomen yli 120-vuotiaista metsistä ​​jopa 85% sijaitsee suojelualueiden ulkopuolella. Esimerkiksi elintärkeän lahopuun vähentyminen on ollut monille lajeille kohtalokasta. Näitä lajeja ovat muun muassa sammalet, sienet, hyönteiset ja hyönteisiä syövät eläimet. Suomi on sitoutunut noudattamaan YK:n biodiversiteettisopimusta, jonka mukaan metsistä tulisi suojella vähintään 17 prosenttia.